Document ID: 32007D0307

KOMISJONI OTSUS,
25. aprill 2007,
rapsi Topas 19/2 (ACS-BNØØ7-1) ja sellest tuletatud toodete turult kõrvaldamise kohta
(teatavaks tehtud numbri K(2007) 1809 all)
(Ainult saksakeelne tekst on autentne)
(2007/307/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1829/2003 geneetiliselt muundatud toidu ja sööda kohta, (1) eriti selle artikli 8 lõiget 6 ja artikli 20 lõiget 6,
ning arvestades järgmist:
(1)
Vastavalt nõukogu 23. aprilli 1990. aasta direktiivile 90/220/EMÜ (2) (geneetiliselt muundatud organismide tahtliku keskkonda viimise kohta) on rapsiseemnete (Brassica napus L. spp. oleifera), mis on saadud geneetiliselt muundamata rapsi ja Topas 19/2 (ACS-BNØØ7-1) transformatsiooni tulemusena saadud liini tavapärasel ristamisel, turuleviimiseks ning keskkonnas käitlemiseks impordi ajal ning enne ladustamist ja töötlemist ning selle ajal, antud nõusolek komisjoni 22. aprilli 1998. aasta otsusega 98/291/EÜ (geneetiliselt muundatud suvirapsi (Brassica napus L. ssp. oleifera) turuleviimise kohta vastavalt nõukogu direktiivile 90/220/EMÜ) (3). Direktiiv 90/220/EMÜ on uuesti sõnastatud ja kehtetuks tunnistatud direktiiviga 2001/18/EÜ.
(2)
Nõusolek põhines komisjoni otsusega 97/579/EÜ (4) loodud taimede teaduskomitee 10. veebruari 1998. aasta arvamusel.
(3)
Rapsist ACS-BNØØ7-1 ja selle tavapärastest ristanditest töödeldud õli viidi ühenduse turule vastavalt Euroopa Parlamendi ja nõukogu 27. jaanuari 1997. aasta määruse (EÜ) nr 258/97 (uuendtoidu ja toidu uuendkoostisosade kohta) (5) artiklile 5.
(4)
Bayer CropScience AG (edaspidi “teavitaja”) on seejärel teatanud rapsist ACS-BNØØ7-1 ja sellest tuletatud toodetest kui olemasolevatest toodetest määruse (EÜ) nr 1829/2003 (edaspidi “määrus”) artikli 8 lõike 1 ja artikli 20 lõike 1 kohaselt ning need tooted on kantud ühenduse geneetiliselt muundatud toidu ja sööda registrisse. Teatis hõlmas toitu (töödeldud õli), mis on toodetud rapsi ACS-BNØØ7-1 ja selle tavapäraste ristandite seemnetest ning sööta, mis sisaldab rapsi ACS-BNØØ7-1 või koosneb või on toodetud sellest, turuleviimiseks ning keskkonnas käitlemiseks impordi ajal ning enne ladustamist ja töötlemist ning selle ajal.
(5)
Rapsist ACS-BNØØ7-1 teavitaja märkis komisjonile 15. novembril 2005. aastal saadetud kirjas, et seda organismi sisaldavaid sorte enam maailmas ei müüda ning pärast 2003. aasta müügiperioodi on kõik seemnevarud tagasi võetud ja hävitatud.
(6)
Lisaks on teavitaja komisjonile teatanud, et ei kavatse esitada taotlust rapsi ACS-BNØØ7-1 loa pikendamiseks vastavalt määruse artikli 8 lõike 4 esimesele lõigule ja artiklile 11 ning artikli 20 lõikele 4 ja artiklile 23. Seetõttu ei tohi rapsi ACS-BNØØ7-1 ja sellest tuletatud tooteid pärast 18. aprilli 2007 ühenduse turule viia.
(7)
Meetmeid rapsi ACS-BNØØ7-1 viljelusotstarbeliste seemnete tõhusaks turult kõrvaldamiseks ei ole vaja, sest neid seemneid ei ole kunagi tohtinud seaduslikult ühenduse turule viia. Kuna teavitaja on lõpetanud rapsi ACS-BNØØ7-1 seemnete müügi ühenduses pärast 2003. aasta külviperioodi, on rapsist ACS-BNØØ7-1 tuletatud toodete varud lõppenud ning võib oletada, et neid ei tohiks pärast 18. aprilli 2007 enam turul olla. Rapsist ACS-BNØØ7-1 saadud geneetiliselt muundatud materjali jäljed võivad siiski säilida toidus ja söödas teatava aja jooksul.
(8)
Õiguskindluse huvides on seetõttu vajalik sätestada üleminekuperiood, mille jooksul võib toit ja sööt sellist materjali sisaldada, ilma et seda peetaks määruse artikli 4 lõike 2 või artikli 16 lõike 2 rikkumiseks, kui materjali esinemine on juhuslik või tehniliselt vältimatu.
(9)
Lubatava sisalduse taseme ja ajaperioodi määramisel tuleks arvesse võtta aega, mis kulub seemnete tõhusa turult kõrvaldamise mõju ilmnemiseks nii inimeste kui ka loomade toiduahela ulatuses. Igal juhul peab lubatav tase olema madalam kui määruses sätestatud 0,9 % märgistamise ja jälgitavuse piirnorm, mis kehtib geneetiliselt muundatud materjali suhtes, mille esinemine toidus ja söödas on juhuslik või tehniliselt vältimatu.
(10)
Määruse artiklis 28 sätestatud ühenduse geneetiliselt muundatud toidu ja sööda registris olevaid kandeid rapsi ACS-BNØØ7-1 kohta tuleb muuta, et võtta arvesse käesolevat otsust.
(11)
Teavitajaga on konsulteeritud käesolevas otsuses sätestatud meetmete asjus.
(12)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Rapsi ACS-BNØØ7-1 sisaldava, sellest koosneva või sellest valmistatud materjali esinemine toidus ja söödas, millest on teatatud vastavalt määruse artikli 8 lõikele 1 ja artikli 20 lõikele 1, on lubatud viie aasta jooksul alates käesolevast otsuse teatamise kuupäevast, kui
a)
esinemine on juhuslik või tehniliselt vältimatu ning
b)
sisaldus ei ületa 0,9 %.
Artikkel 2
Määruse artiklis 28 sätestatud ühenduse geneetiliselt muundatud toidu ja sööda registris olevaid kandeid rapsi ACS-BNØØ7-1 kohta muudetakse, et võtta arvesse käesolevat otsust.
Artikkel 3
Käesolev otsus on adresseeritud Bayer CropScience AGle, Alfred-Nobel-Str. 50, D-40789 Monheim am Rhein, Saksamaa.
Brüssel, 25. aprill 2007

Labels: 7
3
17